ODLUKA
o izmjenama i dopunama Odluke o komunalnom doprinosu
Na temelju članka 78. Zakona o komunalnom gospodarstvu ("Narodne novine", broj 68/18, 110/18, 32/20 i 145/24) i članka 32. Statuta Grada Trilja ("Službeni glasnik Grada Trilja", broj 03/09, 01/13, 02/18, 01/21, 05/23, 09/23 i 07/25), Gradsko vijeće Grada Trilja na __. sjednici održanoj __________ 2026. godine donijelo je

ODLUKU
o izmjenama i dopunama Odluke o komunalnom doprinosu
Članak 1.
U Odluci o komunalnom doprinosu ("Službeni glasnik Grada Trilja", broj 02/19 i 01/26), u članku 4., u dijelu pod naslovom „Komunalni doprinos za izgradnju objekata unutar izdvojenog građevinskog područja izvan naselja“, iza alineje  “–Za objekte proizvodno –poslovne namjene (kamenolome, vjetroparkove i druge energetske objekte) jedinična cijena iznosi 20 eura po m³.“, dodaje se sljedeći tekst koji glasi:
„Izraz građevine i postrojenja za proizvodnju energije iz obnovljivih izvora obuhvaća osobito sunčane odnosno solarne elektrane, vjetroelektrane, hidroelektrane, geotermalne elektrane, elektrane na biomasu, elektrane na bioplin te druge građevine i postrojenja koja koriste obnovljive izvore energije.
Za zgrade koje su dio građevina i postrojenja iz prethodnog stavka komunalni doprinos obračunava se prema njihovu obujmu, uz primjenu jedinične vrijednosti od 20,00 eura po m³.
Za otvorene građevine koje su dio građevina i postrojenja iz stavka 1. ovoga članka komunalni doprinos obračunava se prema njihovoj tlocrtnoj površini, uz primjenu jedinične vrijednosti od 20,00 eura po m².
Tlocrtna površina otvorene građevine utvrđuje se kao vertikalna projekcija svih dijelova konstrukcije građevine na tlo, u skladu s pravilnikom kojim se propisuje način utvrđivanja obujma i površine građevina u svrhu obračuna komunalnog doprinosa.
Ako građevinu ili postrojenje za proizvodnju energije iz obnovljivih izvora čini više zgrada, otvorenih građevina ili njihovih dijelova, komunalni doprinos obračunava se zasebno za svaku zgradu prema obujmu i za svaku otvorenu građevinu prema tlocrtnoj površini, a ukupni iznos predstavlja zbroj tako utvrđenih iznosa.
Obujam i tlocrtna površina utvrđuju se prema podacima iz glavnog projekta koji je sastavni dio građevinske dozvole, odnosno prema drugoj odgovarajućoj dokumentaciji propisanoj zakonom i posebnim propisima.
Površina zemljišta između pojedinih dijelova postrojenja, interni razmaci, zaštitni pojasevi i ostalo zemljište unutar obuhvata zahvata ne uračunavaju se u obračunsku površinu komunalnog doprinosa, osim ako prema glavnom projektu predstavljaju zasebnu otvorenu građevinu.“
Članak 2.
Postupci donošenja rješenja o komunalnom doprinosu započeti prije stupanja na snagu ove Odluke dovršit će se prema odredbama propisa koji su bili na snazi u vrijeme nastanka obveze donošenja rješenja o komunalnom doprinosu.
Članak 3.
Ova Odluka stupa na snagu osmoga dana od dana objave u "Službenom glasniku Grada Trilja".

OBRAZLOŽENJE
1. Postojeće pravno stanje
Odluka o komunalnom doprinosu iz 2019. godine izmijenjena je službeno objavljenim Izmjenama i dopunama iz 2026. godine. Tim je izmjenama već uređena IV. zona odnosno izgradnja unutar izdvojenog građevinskog područja izvan naselja te je za objekte proizvodno-poslovne namjene, uključujući kamenolome, vjetroparkove i druge energetske objekte, propisana jedinična vrijednost komunalnog doprinosa od 20,00 eura po m³. Ovim se prijedlogom ta službena odredba ne donosi ponovno i ne mijenja njezina vrijednost, nego se samo dopunjuje način obračuna za obnovljive izvore energije.
2. Razlozi za novu izmjenu
Postojeća formulacija izrijekom navodi vjetroparkove i druge energetske objekte, ali ne razrađuje obuhvat drugih obnovljivih izvora energije niti način obračuna otvorenih građevina. Zbog pravne sigurnosti i ujednačenog postupanja potrebno je obuhvatiti solarne elektrane, hidroelektrane i ostale obnovljive izvore te jasno razlikovati obračun zgrada prema obujmu od obračuna otvorenih građevina prema tlocrtnoj površini.
3. Obuhvat obnovljivih izvora energije
Predloženi tekst primjerično navodi sunčane odnosno solarne elektrane, vjetroelektrane, hidroelektrane, geotermalne elektrane, elektrane na biomasu i bioplin. Završna formulacija obuhvaća i druge građevine i postrojenja koja koriste obnovljive izvore energije, čime se izbjegava zatvoreni popis tehnologija.
4. Način obračuna
Za zgrade ostaje obračun prema obujmu uz službeno utvrđenu vrijednost od 20,00 eura po m³. Za otvorene građevine propisuje se obračun prema tlocrtnoj površini uz jediničnu vrijednost od 20,00 eura po m². Kod složenog postrojenja svaka zgrada i svaka otvorena građevina obračunavaju se zasebno, a ukupni doprinos predstavlja njihov zbroj.
5. Financijski učinak
Za provedbu ove Odluke nisu potrebna dodatna sredstva u Proračunu Grada Trilja. Očekuje se jasniji i potpuniji obračun komunalnog doprinosa kod budućih projekata obnovljivih izvora energije.

